和楊弘微春日曲江南望
作者：武元衡
朝代：唐

paragraphs: 遲景靄悠悠，傷春南陌頭。
暄風一澹蕩，遐思幾殷憂。
龍去空仙沼，鸞飛掩妓樓。
芳菲餘雨露，冠蓋舊公侯。
朱戟千門閉，黃鸝百囀愁。
煙濛宮樹晚，花咽石泉流。
寒谷律潛應，中林蘭自幽。
商山將避漢，晉室正藩周。
黍稷聞興歎，瓊瑤畏見投。
君心即吾事，微向在滄洲。